আইপিএল চলার মধ্যেই ভারতীয় ক্রিকেটের নতুন সম্ভাব্য সংঘাত নিয়ে কৌতূহল তুঙ্গে। নতুন এই সংঘাতের নাম ধোনি বনাম অশ্বিন। একেবারে সংঘাত আখ্যা না দেওয়া গেলেও এটুকু বলা যেতেই পারে যে, রোদ ঝলমলে আকাশও দেখা যাচ্ছে না। 
দুই তারকার পরিচিতমহল শুনলে আঁতকে উঠতে পারে। কারণ ঐতিহাসিকভাবে অশ্বিন হচ্ছেন ধোনির খুব কাছের। সব সময় মনে করা হয়েছে, অন্যান্য অধিনায়কের ততটা অশ্বিনের ওপর আস্থা না থাকতে পারে। ধোনি অধিনায়ক থাকলে তাঁর এক নম্বর বোলিং অস্ত্রের নাম হবে অশ্বিন। 
টি-টোয়েন্টি বিশ্বকাপ-উত্তর হালচাল দেখে মনে হচ্ছে, ধোনি-অশ্বিন সখ্যতা ইতিহাস হয়ে গেলেও খুব বিস্মিত হওয়ার থাকবে না। তা সে যতই রাইজিং পুণে সুপারজায়ান্টসের হয়ে প্রথম ম্যাচ জিতে সাংবাদিকদের সামনে এসে ধোনি ‘ড্যামেজ কন্ট্রোল’ করার চেষ্টা করুন। মুম্বই ইন্ডিয়ান্সকে হারানোর পর অশ্বিনের প্রশংসা করে ধোনি বলেছেন, ‘‘অশ্বিন যে আমাদের কতবার কঠিন পরিস্থ্িতি থেকে বাঁচিয়েছে তার ইয়ত্তা নেই। ও এমন একজন বোলার, ম্যাচের যে কোনও সময় এলে নিখুঁত বোলিং করে।’’ 
কিন্তু ধোনির প্রশংসা শুনে অশ্বিন খুব বিগলিত হয়ে গিয়েছেন, ভাবার কোনও কারণ নেই। এই বিতর্কের সূত্রপাত হয়েছে টি-টোয়েন্টি বিশ্বকাপ থেকে। মোহালিতে অস্ট্রেলিয়ার বিরুদ্ধে কোয়ার্টার ফাইনালে অশ্বিনকে পুরো চার ওভার করাননি ধোনি। দু’ওভার দিয়েছিলেন। সেমিফাইনালে ওয়েস্ট ইন্ডিজের বিরুদ্ধেও দু’ওভারের বেশি জোটেনি অশ্বিনের কপালে। 
কখনও যদি অশ্বিন বলেন, পর-পর দু’টো ম্যাচে পুরো ওভার বোলিং না পেয়ে ধোনির প্রতি ক্ষুব্ধ হননি, অবাকই হতে হবে। বরং ওয়াকিবহালমহলের মতে, তিনি খুবই হতাশ হয়ে পড়েছিলেন। অধিনায়কের মুখের ওপর প্রশ্ন তোলার মতো সাংঘাতিক পর্যায়ে হয়তো ব্যাপারটা নিয়ে যাননি। কিন্তু একেবারেই যে মানতে পারেননি, তা নিয়ে কোনও সন্দেহ নেই। 
এমন স্পর্শকাতর বিষয় নিয়ে প্রকাশ্যে মুখ খোলার সম্ভাবনা সাধারণত থাকেই না। কিন্তু অশ্বিন এতটাই ক্ষুব্ধ ছিলেন যে, পুণের প্রথম ম্যাচের আগে সাংবাদিক সম্মেলনে উত্তেজিতভাবে বলে দেন, ‘‘আমি শিশিরের মধ্যে বলই করিনি। ধোনি কী বলেছে, সেটা ওকেই জিজ্ঞেস করা উচিত।’’ মনে করিয়ে দেওয়া যাক, টি-টোয়েন্টি বিশ্বকাপ সেমিফাইনালে হারের পর ধোনি যুক্তি দিয়েছিলেন, শিশিরের মারাত্মক প্রভাবের কথা ভেবেই তিনি অশ্বিনকে পরে বল দেননি। 
 সাংবাদিক সম্মেলনে অশ্বিনের বিস্ফোরণ দিয়ে মামলা শেষ হলে অন্য কথা ছিল। বিতর্ক গড়িয়ে গিয়েছে আইপিএলেও। প্রথম ম্যাচে ধোনি এক ওভারের বেশি বল দেননি অশ্বিনকে। সেটা নিয়েও তিনি ব্যাখ্যা দিয়েছেন যে, নবাগত এম অশ্বিনকে আত্মবিশ্বাস দেওয়ার জন্য তাঁকে বেশি বোলিং করিয়েছেন। নির্দ্বিধায় বলে দেওয়া যায়, এই যুক্তি অশ্বিনের খুব একটা পছন্দ হওয়ার কথা নয়। বরং তাঁকে যাঁরা চেনেন তাঁদের ধারণা ঠিক হলে আগুনে ঘি পড়ল আইপিএলে প্রথম ম্যাচে এক ওভার বল পেয়ে। 
নিরপেক্ষমহলেও আচমকা অশ্বিনের প্রতি ধোনির আস্থা হারানো নিয়ে বিস্ময় তৈরি হয়েছে। দেশের মাটিতে টি-টোয়েন্টি বিশ্বকাপ শুরুর আগে মনে করা হচ্ছিল, অশ্বিনই বোলিংয়ে তুরুপের তাস হবেন। কিন্তু গোটা বিশ্বকাপে পাঁচটি ম্যাচে ধোনি মাত্র ১৫ ওভার করিয়েছেন তাঁকে দিয়ে। প্রশ্ন উঠছে, এক নম্বর স্পিনারকে দিয়ে পুরো কোটা করানো হবে না কেন? যেখানে রবীন্দ্র জাডেজা পাঁচ ম্যাচে করেছেন ১৯ ওভার। ওভার প্রতি রানের হিসাবে বুমরা, জাডেজা, অশ্বিন তিনজনেই সাতের ওপরে। খুব বিশাল তফাত সেখানেও নেই। 
ভারতীয় ক্রিকেটের গুরুত্বপূর্ণ ব্যক্তিরাও সম্ভবত আগামী এক মাস রাইজিং পুণে সুপারজায়ান্টসের ম্যাচ খুব মন দিয়ে জরিপ করবেন। ধোনি কি সিনিয়র অশ্বিনের চেয়ে নতুন অশ্বিনকে বেশি গুরুত্ব দেওয়া শুরু করলেন? সিনিয়র অশ্বিন কি আবার ক্ষোভ উগরে দেবেন কোনও সাংবাদিক সম্মেলনে এসে? 
ধোনি বনাম সহবাগের পর এমন স্পর্শকাতর বিষয় ভারতীয় ক্রিকেটে আর এসেছে বলে মনে হয় না।